LT Europos Sąjungos oficialusis leidinys L 146/11

KOMISIJOS ĮGYVENDINIMO SPRENDIMAS (ES) 2015/892

2015 m. birželio 9 d.

dėl profilaktinio skiepijimo nuo mažai patogeniško paukščių gripo Portugalijos ūkyje, kuriame laikomos didžiosios antys, plano patvirtinimo ir dėl tam tikrų tokių naminių paukščių bei jų produktų vežimą ribojančių priemonių

(pranešta dokumentu Nr. C(2015) 3745)

(Tekstas autentiškas tik portugalų kalba)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. gruodžio 20 d. Tarybos direktyvą 2005/94/EB dėl paukščių gripo kontrolės Bendrijoje priemonių ir panaikinančią Direktyvą 92/40/EEB (1), ypač į jos 57 straipsnio 2 dalį,

kadangi:

(1) Direktyvoje 2005/94/EB nustatyta, kad valstybės narės turi užtikrinti, kad jų teritorijoje būtų draudžiama skiepyti nuo paukščių gripo, išskyrus atvejus, kai vykdomas neatidėliotinas arba profilaktinis skiepijimas, laikantis atitinkamuose minėtos direktyvos IX skyriaus skirsniuose nustatytų sąlygų;

(2) Direktyvos 2005/94/EB IX skyriaus 3 skirsnyje nustatyta, kad valstybės narės gali taikyti naminių paukščių ar kitų nelaisvėje laikomų paukščių profilaktinį skiepijimą kaip ilgalaikę priemonę tai ligai kontroliuoti, jeigu, remdamosi rizikos vertinimu, jos mano, kad tam tikroms jų teritorijų dalims, paukštininkystės rūšims arba tam tikroms naminių ar kitų nelaisvėje laikomų paukščių kategorijoms kyla pavojus užsikrėsti paukščių gripu;

(3) pagal tos direktyvos 52 straipsnio 1 dalies c punktą, naminiams paukščiams ar kitiems nelaisvėje laikomiems paukščiams skiepyti nuo paukščių gripo leidžiama naudoti tik tas vakcinas, kurios leidžiamos pagal Europos Parlamento ir Tarybos direktyvą 2001/82/EB (2) arba Europos Parlamento ir Tarybos reglamentą (EB) Nr. 726/2004 (3);

(4) mažai patogeniškas paukščių gripas Portugalijoje buvo likviduotas. Tačiau remiantis rizikos vertinimo rezultatais nuspręsta, kad viename Šiaurės Ribatežo Lisabonos ir Težo slėnio regiono Vila Nova da Barkinjos savivaldybėje esančiame ūkyje laikomoms vertingoms veislinėms didžiosioms antims tebekyla pavojus užsikrėsti paukščių gripu, visų pirma dėl galimo netiesioginio kontakto su laukiniais paukščiais;

(5) todėl Portugalija vieną po kito pateikė Komisijai patvirtinti profilaktinio skiepijimo nuo mažai patogeniško paukščių gripo planus, kurių naujausias buvo patvirtintas Komisijos įgyvendinimo sprendimu 2013/651/ES (4) ir Portugalijos buvo įgyvendinamas iki 2014 m. liepos 31 d.;

(6) pagal tą Įgyvendinimo sprendimą Portugalija pateikė minėto plano įgyvendinimo ataskaitą Augalų, gyvūnų, maisto ir pašarų nuolatiniam komitetui. Minėta ataskaita parodė, kad paskiepytų didžiųjų ančių pulkai ir naminių paukščių ūkiai apylinkėse buvo sėkmingai apsaugoti nuo viruso išplitimo;

(7) Europos maisto saugos tarnyba 2005 (5), 2007 (6) ir 2008 m. (7) pateiktose mokslinėse nuomonėse patvirtino, kad profilaktinis skiepijimas yra naudinga priemonė, kuria papildomos paukščių gripo kontrolės priemonės;

(8) 2015 m. vasario 1 d. Portugalija pateikė Komisijai patvirtinti dar vieną profilaktinio skiepijimo nuo mažai patogeniško paukščių gripo planą. Minėtas planas (toliau – profilaktinio skiepijimo planas) turi būti vykdomas iki 2020 m. gruodžio 31 d.;

(9) atsižvelgiant į epideminę padėtį, susijusią su mažai patogenišku paukščių gripu Portugalijoje, pavojumi, siejamu su ūkio, kuriame paukščiai turi būti skiepijami, tipu, ir ribota profilaktinio skiepijimo plano taikymo sritimi, tas planas turėtų būti patvirtintas ir įgyvendinamas iki 2020 m. gruodžio 31 d.;

(10) be to, siekiant aptikti galimą neišreikštą virusą paskiepytų didžiųjų ančių populiacijoje, ūkyje, kuriame laikomos skiepytos didžiosios antys, ir ūkiuose, kuriuose laikomos neskiepytos ligai imlios antys, antis reikėtų stebėti ir atlikti jų laboratorinius tyrimus, kaip nurodyta profilaktinio skiepijimo plane;

(11) taip pat turėtų būti nustatyti tam tikri skiepytų didžiųjų ančių, jų perinti skirtų kiaušinių ir iš tokių ančių kilusių didžiųjų ančių vežimo ir išsiuntimo apribojimai, kaip nurodyta profilaktinio skiepijimo plane. Dėl mažo didžiųjų ančių, laikomų ūkyje, kuriame turi būti atliktas profilaktinis skiepijimas, kiekio ir dėl atsekamumo bei logistikos skiepytos didžiosios antys neturėtų būti išvežamos iš to ūkio, o turėtų būti užmušamos pasibaigus jų reprodukciniam ciklui pagal Tarybos reglamento (EB) Nr. 1099/2009 (8) 18 straipsnį ir saugiai sunaikinamos laikantis Komisijos reglamento (ES) Nr. 142/2011 (9) reikalavimų;

(12) Portugalija ėmėsi papildomų priemonių pagal Komisijos sprendimą 2006/605/EB (10) dėl prekybos naminiais paukščiais, skirtais laukinių medžiojamųjų paukščių ištekliams atkurti;

(13) siekiant sumažinti ekonominį poveikį atitinkamam ūkiui, reikėtų numatyti tam tikras nuostatas, leidžiančias nukrypti nuo didžiųjų ančių, kilusių iš skiepytų didžiųjų ančių, vežimo apribojimų, jei dėl tokio vežimo nekyla paukščių gripo paplitimo pavojus ir su sąlyga, kad bus taikomos priežiūros priemonės ir laikomasi Sąjungos vidaus prekybos konkrečių gyvūnų sveikatos reikalavimų;

(14) siekiant, kad Komisija ir kitos valstybės narės galėtų stebėti Portugalijos profilaktinio skiepijimo plano įgyvendinimą, yra tikslinga, kad Portugalija Augalų, gyvūnų, maisto ir pašarų nuolatiniam komitetui pateiktų reguliariai atnaujinamą informaciją;

(15) atsižvelgiant į tai, kad profilaktinio skiepijimo planas turėtų būti patvirtinamas keletui metų, planą Portugalijai gali tekti šiek tiek pakoreguoti – pakeitimai gali būti dėl skiepytinų didžiųjų ančių skaičiaus, naudotinų vakcinų tipo arba dėl pirma laiko nutraukto skiepijimo. Todėl šiame sprendime Portugalijai turėtų būti numatyta prievolė informuoti Komisiją apie planuojamus pakeitimus; Komisija pakeitimams gali pritarti be pakartotinio plano patvirtinimo, arba dėl jų turėtų būti pradedama nauja patvirtinimo procedūra;

(16) šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ SPRENDIMĄ:

1 straipsnis

Dalykas ir taikymo sritis

1. Šiame sprendime nustatomos tam tikros priemonės, taikytinos viename ūkyje Portugalijoje, Šiaurės Ribatežo Lisabonos ir Težo slėnio regiono Vila Nova da Barkinjos savivaldybėje, jeigu tame ūkyje profilaktiškai skiepijamos didžiosios antys (Anas platyrhynchos), skirtos laukinių medžiojamųjų paukščių ištekliams atkurti (toliau – didžiosios antys), ir jame kyla paukščių gripo viruso paplitimo pavojus.

Šios priemonės yra susijusios su šiais dalykais:

a) tam tikri skiepytų didžiųjų ančių, jų perinti skirtų kiaušinių ir iš jų kilusių didžiųjų ančių vežimo Portugalijoje bei išsiuntimo iš jos apribojimai;

b) skiepytų didžiųjų ančių sunaikinimas.

2. Šis sprendimas taikomas nepažeidžiant apsaugos priemonių, kurių Portugalija imasi pagal Direktyvą 2005/94/EB ir Sprendimą 2006/605/EB.

2 straipsnis

Profilaktinio skiepijimo plano patvirtinimas

1. Šiuo sprendimu patvirtinamas 2015 m. vasario 1 d. Portugalijos Komisijai pateiktas profilaktinio skiepijimo nuo mažai patogeniško paukščių gripo Portugalijoje planas (toliau – profilaktinio skiepijimo planas), kuris bus įgyvendinamas 1 straipsnio 1 dalyje nurodytame ūkyje iki 2020 m. gruodžio 31 d.

2. Komisija profilaktinio skiepijimo planą paskelbia savo svetainėje.

3 straipsnis

Profilaktinio skiepijimo plano įgyvendinimo sąlygos

1. Portugalija užtikrina, kad profilaktinio skiepijimo planas būtų įgyvendinamas naudojant vienvalentę inaktyvintą vakciną, kurios sudėtyje yra paukščių gripo H5 potipio virusas ir kurią leidžiama naudoti pagal Direktyvą 2001/82/EB arba pagal Reglamentą (EB) Nr. 726/2004.

2. Portugalija užtikrina, kad profilaktinio skiepijimo planas būtų įgyvendinamas laikantis praneštų sąlygų.

4 straipsnis

Skiepytų didžiųjų ančių ženklinimas, jų vežimo ir išsiuntimo apribojimai bei sunaikinimas

Portugalija užtikrina, kad skiepytos didžiosios antys 1 straipsnio 1 dalyje nurodytame ūkyje:

a) būtų paženklintos atskirai;

b) nebūtų išvežamos į kitus naminių paukščių ūkius Portugalijoje;

c) nebūtų išsiunčiamos iš Portugalijos.

Tokios didžiosios antys po jų reprodukcinio laikotarpio užmušamos šio sprendimo 1 straipsnio 1 dalyje nurodytame ūkyje laikantis Reglamento (EB) Nr. 1099/2009 18 straipsnio reikalavimų, o jų skerdenos saugiai sunaikinamos laikantis Reglamento (ES) Nr. 142/2011 reikalavimų.

5 straipsnis

Perinti skirtų kiaušinių, kilusių iš 1 straipsnio 1 dalyje nurodytame ūkyje laikomų didžiųjų ančių, vežimo ir išsiuntimo apribojimai

Portugalija užtikrina, kad perinti skirti kiaušiniai, kilę iš 1 straipsnio 1 dalyje nurodytame ūkyje laikomų didžiųjų ančių:

a) būtų vežami tik į Portugalijoje esančią peryklą;

b) nebūtų išsiunčiami iš Portugalijos.

6 straipsnis

Didžiųjų ančių, kilusių iš skiepytų didžiųjų ančių, vežimo ir išsiuntimo apribojimai

1. Portugalija užtikrina, kad didžiosios antys, kilusios iš skiepytų didžiųjų ančių, po perėjimo būtų vežamos iš 1 straipsnio 1 dalyje nurodyto ūkio tik į apylinkėje esantį ūkį, kaip nurodyta ir nustatyta Portugalijos profilaktinio skiepijimo plane.

2. Nukrypstant nuo 1 dalies, iš skiepytų didžiųjų ančių kilusios ir vyresnės nei keturių mėnesių amžiaus didžiosios antys gali būti:

a) išleidžiamos į natūralią aplinką Portugalijoje arba

b) išsiunčiamos iš Portugalijos, su sąlyga, kad: i) profilaktinio skiepijimo plane nustatytų stebėsenos ir laboratorinių tyrimų rezultatai yra palankūs; ii) laikomasi Sprendime 2006/605/EB nustatytų medžiojamųjų paukščių atsargoms papildyti skirtų naminių paukščių išsiuntimo reikalavimų.

7 straipsnis

Sąjungos vidaus prekybos didžiosiomis antimis, kilusiomis iš skiepytų didžiųjų ančių, veterinarijos sertifikatai

Portugalija užtikrina, kad pagal Sąjungos vidaus prekybos 6 straipsnio 2 dalies b punktą siunčiamų medžiojamųjų paukščių atsargoms papildyti skirtų didžiųjų ančių veterinarijos sertifikatuose būtų įrašytas toks sakinys:

„Šios siuntos gyvūnų sveikatos reikalavimai atitinka Komisijos įgyvendinimo sprendimo (ES) 2015/892 (*) nuostatas.

8 straipsnis

Ataskaitos ir informacija

1. Portugalija per mėnesį nuo pranešimo apie šį sprendimą datos pateikia Komisijai profilaktinio skiepijimo plano įgyvendinimo ataskaitą ir po to kasmet teikia ataskaitą Augalų, gyvūnų, maisto ir pašarų nuolatiniam komitetui.

2. Portugalija informuoja Komisiją apie:

a) numatomus profilaktinio skiepijimo plano pakeitimus, kurių patvirtinimas nustatytas 2 straipsnyje;

b) profilaktinio skiepijimo 1 straipsnio 1 dalyje nurodytame ūkyje pabaigos datą.

3. Komisija privalo patikrinti Portugalijos pasiūlytus pakeitimus ir:

a) sutikti su pasiūlytais profilaktinio plano, patvirtinto pagal 2 straipsnį, pakeitimais arba

b) numatyti naują iš dalies pakeisto profilaktinio skiepijimo plano patvirtinimo procedūrą.

9 straipsnis

Taikymas

Šis sprendimas taikomas iki 2020 m. gruodžio 31 d.

10 straipsnis

Adresatas

Šis sprendimas skirtas Portugalijos Respublikai.

Priimta Briuselyje 2015 m. birželio 9 d. Komisijos vardu Vytenis ANDRIUKAITIS Komisijos narys

(1) OL L 10, 2006 1 14, p. 16.

(2) 2001 m. lapkričio 6 d. Europos Parlamento ir Tarybos direktyva 2001/82/EB dėl Bendrijos kodekso, reglamentuojančio veterinarinius vaistus (OL L 311, 2001 11 28, p. 1).

(3) 2004 m. kovo 31 d. Europos Parlamento ir Tarybos reglamentas (EB) Nr. 726/2004, nustatantis Bendrijos leidimų dėl žmonėms skirtų ir veterinarinių vaistų išdavimo ir priežiūros tvarką ir įsteigiantis Europos vaistų agentūrą (OL L 136, 2004 4 30, p. 1).

(4) 2013 m. lapkričio 8 d. Komisijos įgyvendinimo sprendimas 2013/651/ES, kuriuo patvirtinamas profilaktinio skiepijimo nuo mažai patogeniško paukščių gripo Portugalijos ūkiuose, laikančiuose didžiąsias antis, planas ir tam tikros nuostatos dėl tų ančių vežimo ir jų produktų (OL L 302, 2013 11 13, p. 53).

(5) Scientific Opinion on Animal health and welfare aspects of Avian Influenza (The EFSA Journal (2005) 266, 1–21).

(6) Scientific Opinion on Vaccination against avian influenza of H5 and H7 subtypes in domestic poultry and captive birds (The EFSA Journal (2007) 489).

(7) Scientific Opinion on Animal health and welfare aspects of avian influenza and the risks of its introduction into the ES poultry holdings (The EFSA Journal (2008) 715, 1–161).

(8) 2009 m. rugsėjo 24 d. Tarybos reglamentas (EB) Nr. 1099/2009 dėl žudomų gyvūnų apsaugos (OL L 303, 2009 11 18, p. 1).

(9) 2011 m. vasario 25 d. Komisijos reglamentas (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą (OL L 54, 2011 2 26, p. 1).

(10) 2006 m. rugsėjo 6 d. Komisijos sprendimas 2006/605/EB dėl tam tikrų apsaugos priemonių, susijusių su Bendrijos vidaus prekyba naminiais paukščiais, skirtais laukinių medžiojamųjų paukščių ištekliams atkurti (OL L 246, 2006 9 8, p. 12).